สลากออนไลน์เดินหน้าไม่ได้ชงแก้กฎหมาย
สำนักงานสลากฯ ปัดฝุ่นแก้ พ.ร.บ.ปลดล็อกออกสลากการกุศลเป็นออนไลน์
18 ส.ค. 2554

สำนักงานสลากฯ ปัดฝุ่นแก้ พ.ร.บ.ปลดล็อกออกสลากการกุศลเป็นออนไลน์
แหล่งข่าวจากสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากฯ ได้มีการหารือเรื่องแนวทางการออกสลากการกุศล ซึ่งมีวงเงิน 1.5 หมื่นล้านบาท เป็นสลากออนไลน์แบบเลขท้าย 2 และ 3 ตัว ที่ยังติดปัญหาว่าการออกสลากการกุศลต้องอิงกับ พ.ร.บ.การพนันของกระทรวงมหาดไทย ทำให้ต้องมีการระบุจำนวนสลากที่ออกจำหน่าย และเงินรางวัลที่ต้องจ่ายในแต่ละงวดให้ชัดเจน ซึ่งไม่สอดรับกับรูปแบบการจำหน่ายสลากแบบออนไลน์ที่จะนำมาใช้ เพราะสลากออนไลน์นั้นไม่สามารถชี้ชัดได้ว่าจะสามารถขายได้ในแต่ละงวดจำนวนเท่าไหร่ และเงินรางวัลจะจ่ายเป็นอย่างไร
ที่ประชุมคณะกรรมการสลากฯ จึงเห็นชอบให้ศึกษาแนวทางการแก้ พ.ร.บ.สำนักงานสลากกินแบ่งรัฐบาล พ.ศ. 2517 เพื่อปรับให้การออกสลากการกุศลมาอยู่ภายใต้ พ.ร.บ.สำนักงานสลากฯ เพื่อเปิดทางให้อำนาจสำนักงานสลากฯ สามารถออกได้ทั้งสลากกินแบ่งรัฐบาลและสลากออนไลน์เพื่อการกุศล
ทั้งนี้ ที่ประชุมคณะกรรมการสลากฯ ยังมีมติอีกว่าให้มีการจัดตั้งกองทุนเพื่อการกุศลขึ้นมารองรับการแก้ พ.ร.บ.เรื่องการขอลดเงินนำส่งเข้ารัฐจาก 28% ลง แต่ยังไม่ได้ข้อสรุปว่าจะลดเท่าไร เช่น ถ้าลดจาก 28% เหลือ 25% ก็ให้เอารายได้ 3% นำส่งเข้ากองทุน เพื่อส่งรายได้ดังกล่าวให้หน่วยงานที่ของบสนับสนุนจากสำนักงานสลากฯ
" เรื่องการแก้ไขพ.ร.บ.สำนักงานสลาก เป็นเรื่องที่สังศิต พิริยะรังสรรค์ เคยศึกษามาก่อน เอามาปัดฝุ่นใหม่ เพราะถ้ายังออกสลากการกุศลโดยอิงกับพ.ร.บ.การพนัน จะทำให้ไม่คล่องตัว เบื้องต้นคาดว่ารูแบบการจ่ายรางวัลเป็นแบบผันแปร โดย 60 % เป็นเงินรางวัล ส่วนเศษสตางค์ที่เหลือจะมีการรวบรมเพื่อตั้งเป็นรางวัลพิเศษหรือ แจ็คพอตเพื่อให้การจ่ายรางวัลครบ 60 % ตามที่กฎหมายกำหนด " แหล่งข่าวกล่าว